El Mapa urbanístic de Catalunya és un mapa sintètic del planejament general que permet fer una lectura contínua de l'ordenació urbanística del país resolent les diferències de codificació, llenguatge i representació que tenen els diferents plans urbanístics vigents.
Es tracta d'un mapa de valor informatiu, elaborat a partir de la interpretació dels documents de planejament general oficials disponibles als arxius del Departament de Territori i Sostenibilitat.
La interpretació inherent a l'elaboració d'un mapa sintètic no permet atribuir-li la validesa jurídica de la documentació original.
Tot i això, llevat d'errades materials, la metodologia d'elaboració permet atribuir a la informació del MUC el nivell de qualitat que correspon a les informacions i serveis oferts per les administracions públiques.
L' actualització de la informació es realitza exclusivament pels serveis tècnics del Departament i, per tant, es pot assegurar que està lliure de manipulacions externes.
El visor permet consultar alternativament la codificació sintètica o l'original del planejament municipal, que permet l'enllaç amb el Registre de planejament urbanístic de Catalunya (RPUC) per a la consulta dels documents oficials amb validesa jurídica.
Actualment el mapa recull només el planejament general vigent, i per tant no refon ni el planejament derivat, ni el director urbanístic, que es poden consultar al RPUC.
Pel que fa a les determinacions urbanístiques del planejament territorial parcial, es poden visualitzar les categories i subcategories del sintètic d'espais oberts, tenint en compte les possibles imprecisions derivades de l'escala dels documents originals disponibles al web del TES.
La informació té una data d'actualització variable al llarg del territori.
En aquests moments, el MUC incorpora com a mínim tots els expedients vigents a 1 de gener de 2020.
Tot i això, en alguns punts del territori es poden haver incorporat expedients posteriors seguint un procés d'actualització dinàmica.
Pel que fa a l'àmbit metropolità de Barcelona, les dades s'obtenen de la Mancomunitat de Municipis de l'Àrea Metropolitana de Barcelona (MMAMB) d'acord amb el conveni signat entre el Departament de Política Territorial i Obres Públiques i la MMAMB, ( http://cartografia.amb.cat/planejament ) així com de l'Ajuntament de Barcelona per al seu terme municipal (vegeu http://www.bcn.es/guia/bcnpicc.html per a consultar la informació original).
El contingut és lleugerament diferent a la resta, ja que, entre altres, inclou planejament derivat i les dades s'actualitzen amb una periodicitat diferent.
Actualment les dades d'aquest territori corresponen a 1 de juliol de 2019.
La base de delimitacions municipals s'elabora a partir de les diverses fonts d'informació disponibles i seguint la prioritat següent:
• Delimitació oficial 1/5.000 aprovada per l'Institut Cartogràfic de Catalunya (ICC), si existeix.
• Refosa MMAMB, Sistema d'informació territorial del planejament urbanístic de la Regió I (SITPU), o altres delimitacions plurimunicipals.
• Planejament municipal (quan hi ha coherència entre límits a les fronteres).
• ICC 1/50.000 quan no hi ha cap dels anteriors.
I utilitzant el criteri del cadastre com a font complementària d'interpretació en els sòls urbans i urbanitzables.
Els límits municipals han estat elaborats per a aquest projecte i no tenen cap reconeixement oficial, llevat d'aquells per als quals s'ha utilitzat la delimitació oficial a escala 1/5.000.
Es permet la reutilització de la informació del MUC sempre que no sigui amb finalitats comercials.
Consulteu les condicions d'avís legal a http://www.gencat.cat/web/cat/avis_legal.htm